Grousse Conseil vu Mechelen - Wikipedia, déi fräi Enzyklopedie

# Grousse Conseil vu Mechelen

### Vu Wikipedia, der fräier Enzyklopedie.

De Grousse Conseil vu Mechelen war tëscht dem 15. Joerhonnert an der Franséischer Revolutioun dat héchste Geriicht an den (habsburgeschen, dunn spueneschen) Nidderlanden. Op Franséisch gouf e Grand Conseil des Pays-Bas à Malines genannt, op hollännesch Groote Rad der Nederlanden an op däitsch Grosser Rat der Niederlande zu Mecheln'. Am Lëtzebuergesche gouf et laang den Ausdrock "Mir ginn op Mechelen", fir auszedrécken, dass ee wollt seng lescht Tromp ausspillen.

De Palais vun der Margaretha vun Éisträich, Sëtz vum Grousse Conseil 1616-1792

.

De Grousse Conseil ass ufanks zu Mechelen am Schepenhuis zesummekomm, vu 1616 un am Palais vun der Margaretha vun Éisträich.

## [Änneren] Geschicht

Am Mëttelalter haten d'Fürste Conseilleren, déi de Regierungsrot oder -conseil gebilt hunn. E gouf Consilium oder Curia genannt. No an no hun déi verschidde Conseillere sech spezilaliséiert: et gouf Réit fir Justiz, Politik, Finanzen, asw.

De burgundesche Karel de Kéngen huet 1473 säi Geriichts-Conseil zu Mechelen etabléiert, dee Parlament vu Mechelen genannt gouf. Seng Duechter, d'Maria vun der Bourgoge, huet dëst 1477 nees ofgeschaft. No e puer Joerzéngten hin an hier huet de Philippe de Schéinen 1504 de Grousse Conseil (deen elo net méi "Parlament" housch) zu Mechelen fir zeguttst etabléiert.

Nom Achzegjärege Krich, 1582, huet de Grousse Conseil d'Jurisdiktioun iwwert déi nërdlech geleeë Siwe Provënze verluer. No an no hun d'Conseile vu verschiddene südleche Provënzen sech souverän erkläert: fir d'éischt d'Herzogtum Brabant, dann d'Grofschaft Hainaut, 1782 dann och d'Justizréit vun Tournai a Lëtzebuerg.

E puer Joer méi spéit, beim zweeten Iwwerfall vun den Truppe vun der Franséischer Revolutioun, 1794 gouf de Conseil opgeléist: Een Deel vun de Conseillere goung op Regensburg an op Augsburg, en aneren huet an de Geriichtsinstanze vum neie Regime Aarbecht fonnt.

## [Änneren] Zesummesetzung

Duerch d'Joerhonnerten huet de Conseil sech net vill verännert: Et gouf e President a 15 oder 16 Conseilleren, ee Procureur général, ee Substitut fir de Procureur général, e Steier-Affekot , eng zing Secretairen, 2 oder 3 Greffieren, Affekoten an Dierwiechter.

Ënnert de Conseilleren, déi traditionnell rout Roben unhaten, waren der ufanks ee Véierel Geeschtlecher, spéider just nach zwéin. Se goufe vum Fürst, op Grondlag vun enger Kandidatelëscht, déi de Conseil him virgeluecht huet, ernimmt. Se hu missen e Lizenziat oder Doktorat an Droit hunn.

## [Änneren] Seng Roll

Och wann d'Roll vum Grousse Conseil sech mat der Zäit g'ännert huet, esou war en meeschtens Éischt- a Leschtinstanzgeriicht fir Persounen an Institutiounen, déi ënnert dem Fürst sengem Schutz stoungen, an nëmmen do geriicht kunnte ginn. Ausserdeem war et eng Cour d'Appel an Hougeriicht fir Provënzréit.

Vun "http://lb.wikipedia.org../../../g/r/o/Grousse_Conseil_vu_Mechelen_0791.html"

Kategorien: Lëtzebuerger Geschicht | Belsch Geschicht | Hollännesch Geschicht | Mechelen

##### Views

- Artikel
- Diskussioun
- Aktuell Revisiounen

##### Sichen

##### Aner Sproochen

- Nederlands